CELEX: 62014CN0263
Language: mt
Date: 2014-05-28 00:00:00
Title: Kawża C-263/14: Rikors ippreżentat fit- 28 ta’ Mejju 2014 – Il-Parlament Ewropew vs Il-Kunsill tal-Unjoni Ewropea

21.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 235/11
            
         Rikors ippreżentat fit-28 ta’ Mejju 2014 – Il-Parlament Ewropew vs Il-Kunsill tal-Unjoni Ewropea
   (Kawża C-263/14)
   2014/C 235/16
   Lingwa tal-kawża: l-Ingliż
   
      Partijiet
   
   
      Rikorrent: Il-Parlament Ewropew (rappreżentanti: R. Passos, A. Caiola, M. Allik, aġenti)
   
      Konvenut: Il-Kunsill tal-Unjoni Ewropea
   
      Talbiet tar-rikorrent
   
   
               —
            
            
               tannulla d-Deċiżjoni tal-Kunsill 2014/198/PESK, tal-10 ta’ Marzu 2014, dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika Unita tat-Tanzanija dwar il-kondizzjonijiet tat-trasferiment ta’ pirati ssuspettati u proprjetà ssekwestrata assoċjata mill-forza navali mmexxija mill-Unjoni Ewropea lejn ir-Repubblika Unita tat-Tanzanija (1);
            
         
               —
            
            
               tordna li l-effetti tad-deċiżjoni tal-Kunsill 2014/198/PESK, tal-10 ta’ Marzu 2014, jinżammu sakemm tiġi ssostitwita;
            
         
               —
            
            
               tikkundanna lill-Kunsill tal-Unjoni Ewropea għall-ispejjeż.
            
         
      Motivi u argumenti prinċipali
   
   Il-Parlament Ewropew isostni li d-Deċiżjoni tal-Kunsill 2014/198/PESK, tal-10 ta’ Marzu 2014, dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika Unita tat-Tanzanija dwar il-kondizzjonijiet tat-trasferiment ta’ pirati ssuspettati u proprjetà ssekwestrata assoċjata mill-forza navali mmexxija mill-Unjoni Ewropea lejn ir-Repubblika Unita tat-Tanzanija ma hijiex valida għaliex ma tirrigwardax esklużivament lill-politika barranija u ta’ sigurtà komuni, kif jipprovdi espressament it-tieni subparagrafu tal-Artikolu 218(6) TFUE.
   Il-Parlament Ewropew iqis li l-ftehim bejn l-Unjoni Ewropea u r-Repubblika Unita tat-Tanzanija jirrigwarda wkoll il-kooperazzjoni ġudizzjarja f’materji kriminali u l-kooperazzjoni tal-pulizija u għalhekk ikopri oqsma li għalihom tapplika l-proċedura leġiżlattiva ordinarja.
   Konsegwentement, dan il-ftehim kellu jiġi konkluż fuq il-bażijiet legali sostantivi tal-Artikolu 37 TFUE u tal-Artikoli 82 u 88 TFUE, wara approvazzjoni mill-Parlament Ewropew skont l-Artikolu 218(6)(a) TFUE.
   Għal dan il-motiv, il-Kunsill kiser it-Trattati billi ma għażilx il-bażi legali x-xierqa għall-konklużjoni tal-ftehim.
   Barra minn hekk, il-Parlament Ewropew iqis li l-Kunsill kiser l-Artikolu 218(10) TFUE għaliex ma informax lill-Parlament Ewropew b’mod sħiħ u mill-ewwel fl-istadji kollha tan-negozjati u dwar il-konklużjoni tal-ftehim.
   Fl-ipoteżi li l-Qorti tal-Ġustizzja tannulla d-deċiżjoni kkontestata, il-Parlament Ewropew jipproponi tal-inqas li hija teżerċita s-setgħa diskrezzjonali tagħha sabiex iżżomm l-effetti tagħha, skont it-tieni paragrafu tal-Artikolu 264 TFUE sal-mument li tiġi ssostitwitha.
   
      (1)  ĠU L 108, p. 1